《赠黎如璧》
宋代·崔羽

茫茫宇宙春复秋，上清曾记昔年游。烧丹灶古云烟在，遗履亭虚草树幽。

花压画栏香梦远，酒倾磁盏瑞光浮。饮馀忍别贤昆季，回首向云天际头。

作者简介：崔羽，号紫霞真人，唐州（今河南唐河县）人。少录京师班直，后休官学道。高宗绍兴初游罗浮，时已老，居东莞上清观，一日坐化。民国《东莞县志》卷七四有传。今录诗三首。